Як было сказана на планёрцы, на гэтым тыдні земляробы павінны завяршыць уборку цукровых буракоў. Працягваецца, але не належнымі тэмпамі пад’ём зябліва. У гаспадарках ёсць 40 энерганасычаных трактараў, а арэцца штодня прыкладна 340-370 га (гэта па сілах 20 здатным трактарыстам). Значыць, арганізацыя працы дрэнная. Дарэчы, на мінулай планёрцы старшыня райвыканкама Алег Таргонскі даручыў разабрацца з аплатай працы даярак і расходам гаручага на энерганасычаных трактарах. Кантрасты ўражваюць. Аплата працы даярак за цэнтнер малака ў гаспадарках раёна розніцца ў разы, таксама і расход паліва. На многіх фермах колькасць кадраў ніяк не спрыяе эфектыўнай рабоце. Кіраўнік раёна прывёў прыклад Сасноўскай фермы, дзе менш за 200 галоў жывёлы, а працуе на ферме ажно 14 чалавек. Старшыня райвыканкама даручыў падначаленым на гэтым тыдні падвесці вынікі работы па навядзенню парадку на зямлі. Ва ўнісон тэме прагучала інфармацыя аб неабходнасці разгляду на пасяджэнні райвыканкама пытання эфектыўнага выкарыстання фермерамі зямлі і водных аб’ектаў.